ΓΡΑΠΤΗ ΕΡΩΤΗΣΗ E-3392/98

υποβολή: Carlos Carnero González (GUE/NGL) προς την Επιτροπή

(17 Νοεμβρίου 1998)

Θέμα: Μέτρα στήριξης του στόλου αλιείας μαύρου μερλούκιου (Κάδιθ - Ισπανία)

Σε μια πρόσφατη επίσκεψή μου στην επαρχία του Κάδιθ - τα κοινωνικο-οικονομικά προβλήματα της οποίας αντανακλώνται στο ποσοστό ανεργίας που είναι το υψηλότερο της ΕΕ - είχα την ευκαιρία να ενημερωθώ, χάρη στα στοιχεία που μου παρέσχε η Επαγγελματική Ένωση Πλοιοκτητών ASEMAR, σχετικά με τα προβλήματα που αντιμετωπίζει ο αλιευτικός τομέας, μια από τις δραστηριότητες του οποίου είναι η αλιεία του μαύρου μερλούκιου στα ύδατα της Μαυριτανίας και της Σενεγάλης.

Λαμβάντοντας υπόψη την ανάγκη προστασίας και ενθάρρυνσης της αλιευτικής δραστηριότητας στην επαρχία του Κάδιθ, ως μέσο προώθησης της οικονομίας και της απασχόλησης, καθώς και τις ιδιαιτερότητες της αλιείας του μαύρου μερλούκιου, η οποία δεν δημιουργεί αντιδράσεις στις παράκτιες χώρες και δεν συνεπάγεται κινδύνους υπερεκμετάλλευσης των πόρων, και εκτιμώντας ότι ο στόλος που ασχολείται με την αλιεία αυτού του είδους πλήττεται από τις υφιστάμενες διεθνείς συμφωνίες, την έλλειψη αγορών και το υψηλό κόστος εκμετάλλευσης.

Δεν νομίζει η Επιτροπή ότι θα έπρεπε να τεθούν σε εφαρμογή μέτρα, όπως τα προταθέντα από την ASEMAR, συμπεριλαμβανομένης της αποστολής εμπειρογνομόνων των διαφόρων διοικήσεων και πρωτίστως κοινοτικών, για την επιτόπου λεπτομερή εξέταση της αλιείας του εν λόγω είδους, για να είναι σε θέση να την υποστηρίξουν επιτυχώς κατά την προσεχή διαπραγμάτευση νέων συμφωνιών αλιείας ή την τροποποίηση υφισταμένων, καθώς και να εγκριθεί μια πριμοδότηση των λιμενεργατών ανά χιλιόγραμμο εκφορτούμενου μερλούκιου, ώστε το κόστος εκφόρτωσης που θα βαρύνει τους πλοιοκτήτες να μην υπερβεί σε καμιά περίπτωση το λογικό επίπεδο του 4-5 % της συνολικής αξίας του αλιεύματος κατά την πρώτη πώληση;

Εάν συμφωνεί η Επιτροπή με τα προειρημένα, τί μέτρα προτίθεται να λάβει;

Απάντηση της κας Bonino εξ ονόματος της Επιτροπής

(18 Δεκεμβρίου 1998)

Η Επιτροπή καθορίζει τη διαπραγματευτική θέση της στο πλαίσιο διεθνών συμφωνιών αλιείας με τις τρίτες χώρες, στις οποίες συμπεριλαμβάνονται συμφωνίες για το μαύρο μπακαλιάρο βάσει των ενδείξεων που παρέχονται από τις εθνικές διοικήσεις. Οι ενδείξεις αυτές καθορίζονται κατόπιν διαβούλευσης με τους ενδιαφερόμενους εθνικούς επαγγελματικούς φορείς.

Σεβόμενη τις διεθνείς δεσμεύσεις της, η Επιτροπή θεωρεί ότι η αξιολόγηση των αλιευτικών πόρων στα ύδατα παράκτιων χωρών καθώς και ο καθορισμός των ποσοτήτων που αλιεύονται ενδεχομένως ιδίως από τους στόλους των τρίτων χωρών, υπάγονται στην κυριαρχία των παράκτιων χωρών. Η Επιτροπή λαμβάνει υπόψη για την αξιολόγηση των αιτήσεων τους τις καλύτερες επιστημονικές γνώμες.

Οι όροι πρόσβασης στους πόρους στα ύδατα τρίτων χωρών θεσπίζονται κατά συνέπεια με βάση τις δύο προαναφερόμενες παραμέτρους. Η Επιτροπή θεωρεί την προσέγγιση αυτή ως την καλύτερη προκειμένου να συμβιβάσει την ανάγκη προσαρμογής των αλιευτικών δυνατοτήτων στο επίπεδο της βιώσιμης εκμετάλλευσης των αποθεμάτων και την υπεράσπιση των συμφερόντων του κοινοτικού στόλου.

Εξάλλου, η Επιτροπή υπενθυμίζει ότι οι ενισχύσεις που αναφέρονται από το Αξιότιμο Μέλος του Κοινοβουλίου δεν είναι επιλέξιμες για ενίσχυση του χρηματοδοτικού μέσου προσανατολισμού της αλιείας (ΧΜΠΑ) και, επιπροσθέτως, οι διεθνείς δεσμεύσεις της Κοινότητας, ιδίως στο πλαίσιο του ΠΟΕ, δεν της επιτρέπουν να εξετάσει το είδος αυτό της προτεινόμενης επιδότησης.